قوبا شهری و زئیخور کندی ایستیثنا اولماقلا قوبا ایالتی یئنیدن شیخ علی خانین نظارتی آلتینا کئچدی. یئرلی اهالی یئنیدن روسلارا قارشی موباریزه‌یه قالخدی. بو دفعه شیخ علی خان روستوو کندینی اؤزونه مووقّتی ایقامتگاه سئچدی. ۱۸۱۱-جی ایل نویابر آیی‌نین ۶-دا گئنئرال قوریئوین ۱۳۴۸ عسگر، بیر نئچه کازاک و یئرلی آتلیلاردان عیبارت قوشونلاری زئیخور کندی یاخینلیغیندا موحاصیره‌یه دوشدو و شیخ علی خانین قووّه‌لری طرفیندن دارماداغین ائدیلدی. روس حربچیلری‌نین اعتیرافینا گؤره اونلارین ایتکیلری ۳۱۷ نفره چاتمیشدی. بو حادیثه‌لردن سونرا گئنئرال خاتونسئو داغیستانین کوره دایره‌سینی ده ایشغال ائتدی. شیخ علی خان اؤز عاییله‌سینی جومجوقات کندینده قویاراق، اوّلجه قاضی‌قوموق خانلیغی‌نین سومبات کندین، سونرا ایسه آکوشایا گئتدی.